Talle diere in Vrystaatse veldbrand doodDie veldbrand in die omgewing van Hertzogville (Foto: Verskaf) Talle diere waaronder beeste en wild is dood toe die veld Sondagmiddag in die omgewing van Hertzogville in die Vrystaat aan die brand geraak en in die rigting van omliggende dorpe versprei het. Daar word in dié stadium vermoed dat die vernietigende brand ontstaan het weens buitebande wat aan die brand gesteek is tydens ’n betoging op die R708 tussen Hertzogville en Christiana waarna die vlamme in die rigting van Bultfontein, Hoopstad en Dealesville versprei het. Die polisie wou nie in dié stadium bespiegel oor die oorsaak van die brand nie. Johan du Plessis, ’n deeltydse boer, sê hy kon genadiglik daarin slaag om baie van sy diere in die doodsnikke uit kampe te jaag voordat die brand die meeste van sy weiding, sowat 1 100 ha, verwoes het. Du Plessis tel in dié stadium nog sy kudde op die plaas sowat 12 km buite Hertzogville, maar kon tot dusver vasstel dat al sy jong bulletjies (11) in die brand dood is. Hy het moontlik nog sowat tien koeie en verse verloor, skat hy. (Foto: Verskaf) “Daar is nog ’n hele klomp wat sleg gebrand het.” Indien dié diere nie behandel kan word nie, sal noodslagtings uitgevoer moet word, sê hy. Tog beskou Du Plessis homself as baie gelukkig vergeleke met ander boere in die omgewing. “Hier is baie mense wat diere verloor het.” Daar is sprake dat een boer tot 100 van sy beeste verloor het terwyl die brand ook verwoesting in ’n wildskamp gesaai het. Brig. Sam Makhele, woordvoerder van die polisie, het aan Maroela Media gesê hy dra geen kennis van veldbrande wat deur betogers veroorsaak is nie. Hy sê hy is wel bewus van “ontwrigtende optrede” wat Sondag in die informele nedersetting plaasgevind het.